એક વાર હાથ અને પગ વાતો કરતાં કરતાં હુંસાતુંસી પર ઊતરી આવ્યા. હાથ કહે કે હું કામ કરું છું તો ખાવાનું મળે છે. પગ કહે બહુ ડહાપણ રહેવા દો ભાઇ, જો હું તમને ન જવાની જગાએ લઇ જઉં તો તારે હાથકડીઓ પહેરવાની આવે! બેઉને હોંશિયારી મારતા જોઇને મોં છાનું કેમ રહી શકે? તે કહે, જો બહુ ડીંગ હાંકશો તો મારે તો જરી અમથું જુઠું બોલવાની જ વાર છે! તે બન્નેને લડતા જોઇ પેટને શુરાતન ચઢ્યું. તે કહે, હું ધારું તે પાપ તમારી પાસે કરાવી શકું છું. અંતે આ જંગમાં જનનાંગે ઝંપલાવ્યું. તે કહે, એ તો બધું ઠીક પણ મેં સંયમ ન રાખ્યો હોત તો તમે કોઇને મોઢું બતાવવાને લાયક ન રહેત! અને એમ કરતાં કરતાં પાંચેય બથ્થંબથ્થા આવી ગયા.